정조 3년 · 목
領議政金尙喆曰。祭酒宋德相所啓髢制䯻制及冠子。有更商量博考之命矣。禁髢之令。在 先朝丙子。而婦女之代髢首餙者。一如宮樣之故。癸未年間。仍有復舊之命矣。今雖申禁。丙子後代髢之物。更不可用。則實無以可代之者。故臣不敢覆啓矣。予曰。儒賢之陳達。寔出於祛奢崇儉之意。果爲時弊之最急者。而凡事必於釐革創設之初。當隨時制宜。量其永久遵行之道而爲之。然後可以矯。宿弊。而有實效矣。今此髢髮之制。實無可以捄弊之道。頃於儒賢之登筵。亦以此有所酬酢矣。大抵髢制之外。如有好樣變通之道。則豈不爲便幸乎。尙喆曰。花冠之制。似或無妨。而此亦製造極工。華餙繁多。則不下於髢價之費矣。予曰。非不知冠制之爲簡便。而末世侈風轉相務勝。名雖花冠。而如以珠玉金貝之屬。盛加造餙。則其費之鉅。反有過於髢髮之具。此所謂以弊捄弊。亦豈非可悶乎。大臣備堂。今旣登筵。各思所以矯弊之道而陳達也。尙喆曰。花冠䯻制。不免有弊。則都不如減損髢髮之太高者。似爲捄弊矣。左議政徐命善曰。若如領相之言。減其高大。價隨以低下。則或可爲省費耶。至於冠䯻等古制。臣旣未詳。有難臆對其恰好可代者矣。判敦寧具善復曰。花冠等制。果如聖敎。金玉之餙。必不下於髢髮之費矣。臣意則禁其髢髮之太侈。則或不無一分之效矣。判府事徐命膺曰。髢髮一事。自 先朝屢次講究。終未得可代之制。臣不知所以仰對矣。知敦寧具允鈺曰。䯻制則華餙之費。似不至髢髮花冠之比。若用此制則無妨矣。予曰。䯻制苟可有一分之效。則豈不幸乎。卿旣以此陳達。須先自卿家爲始。試用此制。而此制苟可用焉。則人人倣而行之。亦何不可之有耶。司直李重祜曰。髢髮之侈日滋。雖或變制。奢忲之習若不祛。則實無道理矣。予曰。此言是矣。末世侈風。固非一朝一夕之故。而莫非在上者之責矣。予若躬行儉約。自上先之。如夏后之菲服。周文之卑衣。使擧世之人有可觀感而風動者。則奢靡之習。豈至此之甚乎。此實予自反處也。兵曹判書李徽之曰。花冠。臣未知其制樣。而若以珠貝之屬餙之。則其價將不知至於幾許。然則花冠恐不能爲禁侈之道矣。刑曹判書尹東暹曰。婦人頭餙遵依華制外別無他道。卽今中原婦女頭䯻。猶是 皇朝遺制。倣而行之。似無不可。我國亦或有行之者矣。予曰。卿見其制度乎。東暹曰。其制度頗爲簡便矣。副司直金孝大曰。若不能一變侈風。則今雖矯革。末流之弊。反復如前矣。吏曹判書鄭尙淳曰。䯻與華冠之屬。難保其無弊。臣意則務從節約。最爲要道矣。左參贊洪樂性曰。捄弊之道。必先祛其本。然後可期永久之效矣。爲今之計。當以勵廉恥禁奢侈爲急務。先自乘輿服御之餙下。至朝廷。痛自節儉。申飭禁斷。雖是婦女資粧。如有過濫者。使臺閣之臣。隨聞論罪家長。則爲捄弊之政矣。禮曹判書權噵曰。若行花冠。則非不好矣。而頃年赴燕時。取見其制。全以金珠餙之。已極奢侈。且着花冠則當服圓衫。其費亦必夥然。恐或禁奢而反增侈風也。如欲禁髢。當着之制。不可不廣詢而處之。戶曹判書金華鎭曰。如用假䯻。則似不無省費矣。假䯻之制。以木爲之。着漆則所見不甚駭眼矣。予曰。古語云。宮中好高䯻。四方高一尺。上行下效。自古如此。以宮中言之。首餙之費甚鉅。價過千金。故予於登極之後。痛加禁斷。昔之以髮者。今代之以木。此如假䯻之制也。初頭雖或有羞澁難爲之弊。而近來則無人不爲。便成習俗。反以爲便好。至以髢髮之首餙。爲不緊云。以此觀之。假䯻之制。亦似無妨。而若以䯻之爲非華制。今欲改之。則宮中首餙之制。宮樣也。不可用於外間。 中朝花冠之制。品服也。亦不可竝用於下賤女 人。此固難便之甚者。開城留守兪彦鎬曰。別無矯救之道。惟禁其太甚。申明定式好矣。都承旨洪國榮曰。䯻之大者。雖欲禁之。閨內婦女之事。何以詳知乎。今之入侍諸臣。皆是大臣卿宰也。前虎旣承聖敎。苟能各於其家。痛自禁斷其侈。大臣之家。亟祛舊習。卿宰之家。又能撙節。轉相倣效。各自勉勵。則豈無丕變之休乎。聖意如以髢制之非華制而改之。則花冠雖有之。䯻制亦當有之固當隨品磨鍊俾不紊亂宜矣。更加博詢處之。若以髢髮之侈靡爲草。則崇儉之政。先自袞衣始。使群下觀感成俗。則侈風之革。不在於髢制之有無矣。副司直鄭民始曰。都承旨所陳甚好矣。右尹李普行曰。髢䯻旣非古制。若有可以代此而易之者固好矣。儒賢所達。其要在於祛奢侈。則祛奢侈之進。誠如參贊之達矣。自上必欲祛侈。則奢侈之弊。何難頓革乎。予曰。近來奢侈之習。便成痼弊。非特髢髮一事而已。衣服飮食之奢靡。車馬第宅之華麗。漸益侈大。轉相倣效。一人衣錦。則百人隨之。一家崇牖。則百家慕之。浸染成俗。莫可收拾。其間或有食糲衣布車弊馬羸者。則衆笶而群咻之。反以爲羞恥事。然則人心之汚下。世道之日卑。安得不至於此乎。上之人旣不能躬先導率。下之人又不能陳力矯捄。非但不得導率而矯捄。又從以推波助瀾。可勝寒心。朝廷縉紳之士。皆能讀書慕古。識解廉恥。而猶不能矯捄變移。況閭巷閨門之內。婦人女子。其可責之以尙儉祛奢乎。奢風之日靡。侈俗之漸盛。莫非予一人之故。責躬之敎。間發於綸音。而感化無效。徒歸不誠之科。慨然之意。或及於辭敎。而丕變難期。終爲應文之具。每一循省。只覺靦然而已。今日諸臣適皆登筵。予又因端數告。自今以後。上下共勉。互相告戒。各先自其家始。父勉其子。舅告其婦。以錦玉爲可羞。以廉恥爲可貴。日以漬之。歲以磨之。則旣往之弊。漸可以矯矣。方來之習。將可以化矣。似此不已。俾有實效。朝廷之上。閭巷之間。儉德是尙。淳風日挽。則此非但卿等之一家化之。予於自省之睱。必多有觀感而益勉者。此豈非家國之幸乎。或者曰。今日矯捄之策。不可以徒諭而化。亦不可以徒言而感之。必也重其禁而嚴其法。犯者不饒。違者必繩。則庶可爲一分矯俗之道矣。此言亦出於慨世之意。而雖使臺諫廉探。巫女監視。此不過末世塗抹之政也。予則以爲不然。凡事欲捄其末。必先探其本欲張其目。必先擧其綱。以禮樂刑政言之。禮樂本也綱也。刑政末也目也。不可捨禮樂而徒尙刑政。設禁立法非無舊制。而旣無實效。則以今日習俗。固難望一朝之變革。雖日加鞭扑而禁之。亦何益之有哉。予亦思之熟矣。故俄者下敎。蓋以此也。卿等各自勉飭。無負予諄諄之意。則雖於期月之內。自有丕變之效矣。儒賢還朝之後。得見澆俗之少變。侈習之稍革。則不特幸其言之不歸空言。亦必感卿等協贊之效矣。豈不美哉。尙喆曰。以此意書下綸音似好矣。國榮曰。朝令不必續續頒下。況絲綸體重。尤不宜輕易宣示。而諸臣旣承下敎。似當各自惕念。期有仰副之效矣。來後若無丕變。則更爲飭勵。似未晚矣。予曰。卿等旣已親聞。苟能各自體念。轉相告勉。則自可有實效。又何必徒事於言語之末耶。如是下敎之後。若又沁沁泄泄。不以爲意。則雖日下綸音。何益之有。尙喆命善曰。承此下敎之後。爲臣子者。孰不承奉對揚其萬一乎。自臣等始。罷對歸家。卽當行減髢之道矣。予曰。南城之頹圮。至於數千餘堞之多。而前守禦使視若尋常。不思所以修築。予所專畀之意。果安在哉。城壞而不築。財散而不收。凡係守廳之事。無可收拾。豈不可駭乎。所以用洪樂性。而付之此任者。謂其不負予委畀之意。而能盡其職矣。不但專無修擧。時守禦使之疏。旣出於迫不得已之計。而至請革罷本廳。則在樂性道理。宜訟愆縮伏之不暇。而顧何敢陳疏自明。有若對擧者然耶。又其疏中命膺明核等說。尤極駭然矣。予非私於徐命膺而有所扶抑也。樂性之事。揆以國綱。誠爲未妥矣。若有嚴畏之心。則焉敢專事抛棄。無一善狀乎。國榮曰。錢簿之㮙然。是乃流來之積逋。而非獨渠之罪也。但無所修擧之責。則果難自免矣。予曰。此則然矣。而所謂預買亦何至於七年條之多乎。此尤見其無據之一端也。近朝廷無人。每罷削輒旋敍。故人不畏懼。而鮮有當官盡職者。今日國綱。有乎否乎。尙喆曰。樂性雖蒙敍。而其所被之譴不輕矣。予曰。山城之不爲修築。果何故耶。命膺曰。纔經大閱。故無物力。而不能築云矣。予曰。此亦不然。總戎廳亦經大閱。則何獨守廳然乎。債積而不捧。有弊而不祛。苟有法也。雖不遠配。卽其地竄之。使山城之民知朝廷之好惡黜陟。則烏可已也。而予不無原情之太過者。是以國事日非矣。卿等須各淬礪勉飭也。予曰。登極以後。各 陵木根摘奸。不過再次。而昨年則木根執頉。雖爲夥然。猶屬令前。以三令五申之意申飭矣。今番摘奸。又多執頉。或至有五十株處。雖欲盡罪。不可勝數。亦涉殘忍。予意則自今以後別爲定式。偸䂨手犯者則當依大明律用之。而 陵官論罪之法。亦以新舊木根大小中松之多寡。分別差等。定其律名。及罪名幾株以上定配。幾株以上削職。幾株以上罷職。幾株以上退仕。而退仕之法。亦以木根之新舊多寡。定其退仕多少之數。則在法無低昂之患。而在私亦不失爲參恕之道矣。且每於執頉。無論新舊多寡。輒加汰罷。則新差之官。亦未必盡愈於已汰之官。以此觀之。毋寧存今之 陵官。而以才根之數。定退仕之限。則庶可爲飭勵之道矣。禮官就議大臣。自今以後定爲節目。頒示各陵陵官。以爲遵行之地好矣。且 陵官若能執捉偸䂨之人。而報于禮曹。則當該 陵官。自當勿論亦以此意。當入於節目中矣。尙喆曰。大明律則雖一株以上皆有罪。苟如此則必無免罪之 陵官矣。命善曰。卽令禮曹定節目遵行。則甚好矣。予曰。禮堂旣聞下敎。卽以此意就議大臣。定其節目也。予曰。昨年諸道穡事告歉。而嶺南及畿湖尤甚。每一念至。玉食靡安。日前雖有加分之命。亦難保實惠之下究。而當窮春。凡所救濟之道。靡不用極。至於加分。亦不過循例之事。而宜有別般軫恤之道矣。予意則今秋捧糴時。除耗受捧。庶可爲萬一之補矣。卿等以爲何如。尙喆曰。今此下敎。實爲欽仰。若於捧糴時除耗。則其爲實惠當復如何。命善曰。此實爲實政之大者矣。華鎭曰。若於捧糴時下此除耗之命。則當爲實效矣。國榮曰。雖是秋後事。聖意旣在於奠民居。則見今春窮民產罄竭之時。聞此德音。流散者庶有安集之望。及今傳敎無妨矣予曰。除耗旣是秋後之事。似不必預爲下敎。而目今諸道。麥登尙遠。浮黃滿路。前頭流離。勢所必至。今若以除耗之意預爲下敎。則庶或爲慰民心。奠民居之一端也。欲爲下敎者。良以此也。尙喆曰。今若下敎。當爲實惠之大矣。予曰。江華喬桐等地。統禦營設置便否摘奸事。曾有下敎。而連因多故未果矣。今聞中旬旣畢。別無他事。訓將再明發往。審察以來則似好矣。予曰。使名以何爲之則好耶。尙喆曰。以巡審使賜名則好矣。予曰。日前臺諫所論林鼎遠事何如耶。尙喆曰。本事姑未詳知。而臺臣必有所聞而然。林鼎遠不可不一問矣。予曰。此則不然。雖不一問。有不難知之事矣。予曰。戶判進前。予曰。倭館修補。何年爲之乎。華鎭曰。甲午年爲之矣。予曰。以臺臣所論觀之。則有若林鼎遠爲萊伯時。身當修補而然者然。殊可怪矣。華鎭曰。修補時材瓦。本自我國給之。而至於匠手。則渠輩自辧矣。予曰。今聞戶判之言。修理旣在於甲午年。而林鼎遠又不當修理時。則臺言似歸於爽實矣。臺臣若聞今日筵敎。則自當停啓。苟有實事。則雖避嫌。似不可無矣。命善曰。然矣。予曰。日前呵導傳敎。卿等見之乎。尙喆曰。以呵導事屢命博考。而玉堂之所考。終欠別白矣。日前下敎至當。依此爲之似好矣。予曰。左相收議中。今日備堂。古之極密云者。誠有見矣。二品以上。雖無實職。皆有前引。備堂則勿論曾經時任。亦當有前引矣。尙喆曰。張傘一節。依此爲之。有引則有傘。無引則無傘似宜矣。予曰。今因呵導事。亦有一體定制者。我朝官方。雖曰貴文賤武。之中。亦當視其官秩之高下。當避則避。當拜則拜可也。而今則不然。雖文之末官。欲與武之崇品相抗。至於防禦以上。路逢騎郞而回避。所以明等威卞儀章之意。果安在哉。是以文武之官。或因此事。每多紛競之弊。亦不可不定制釐革矣。尙喆曰。武臣避馬之法。亦當有定制。而今則不然。每有紛拏之弊。亦當定式矣。予曰。向者庶類疏請序齒。故令國子長詢其可否而回啓矣。以其不肯許之。有所防啓。而此事終涉難處矣。庶類之遠塗裹足。尙今逗遛。旣甚可矜。且其所願。不過以年齒序坐。則此與官秩之濫通有異。雖或許之。似無關係之大者。卿等之意。以爲如何。尙喆曰。自聖上御極以後。屢下懇惻之敎。嚴飭銓曹。方行疏通之政矣。啓下節目。至有申飭外方之令矣。此自有酌量已定之制。則今於序齒之行不行。有何損益之可論乎。命善曰。前後聖敎。每軫疏通之政。內而官職。外而校院。參量酌定。俾有實效。今於序齒事。獨爲斬持。則有非仰體聖意之道。許多庶儒。不無抑鬱。臣意則許之無妨矣。命膺曰。太學事朝廷事。事件各異。此等處。付諸太學好矣。予曰事無大小。皆朝廷之所當知。況此事於庶流輩。闕係甚大。序齒與不序齒之間。其爲人與不爲人判矣。豈可曰非朝廷之所當知。而不思所以區處之道乎。凡有所見者。各自陳之。商確可否。務歸至當也。命膺曰。序齒一爭。已經先儒講定。先正臣文成公李珥。石潭書院講會諸生。亦竝序齒。而庶孼皆南行坐。此必有所考据者。太學之事。恐當從先正之論矣。重祜曰。何必使太學決之。自上處分好矣。徽之曰。古者王公元子之尊且貴。入學則皆序齒。今者雖爲序齒。恐無不可。尙淳曰。旣自 先朝使之序齒。仍以許之無妨矣。樂純曰。序齒一事。旣已委之於太學。則多士所爲。有難勤而行之。而臣於庶儒事。常有憂悶者。朝家旣許典籍三曹牧府使。則至於學官。不許接跡。豈不稱冤乎。噵曰。序齒卽學官之事。宜付之章甫。而外邑齋任及鄕任一窠差給似好矣。國榮曰。自朝家參古聖王學效之法。量今庶儒陳籲之意。定其取捨。決其當否好矣。民始曰。 先朝處分。特不過出於一時之下敎。而到今渠輩何敢藉重。而生此非分之望乎。臣意莫如置之也。予曰。此非一時輕斷者。更加商量。徐當處之。而卿等亦勿放過。細入思量。勿使彼輩抱冤也。予曰。予以命召密符事。每欲下敎。大抵命召密符。皆有御押。比諸巡監軍等牌。所重尤別。而巡監軍牌。則雖卿等遇於道而避之。至於命召密符。初無回避之事云。此豈不逕庭乎。且旣佩命召及密符。則路遇高官。亦不當避馬。而此亦不然云。亦當有一番釐革之道矣。尙喆曰。命召密符比諸巡監軍牌有所重。而獨避巡監牌。不避於命召密符。果甚逕庭矣。善復曰。佩密符者。以有御押之致。雖將幙之間遇塗不避。古例然矣。近來不爲矣。予曰。大抵防禦使之有密符。亦涉不當矣。昔在 光廟朝。特給命召於申淑舟者。實出於寵遇之意。而因成規例。今則如防禦之秩卑者。渾同受佩矣。尙喆曰防。禦使之佩密符不可。臣意則依守令例。自監營只給兵符好矣。國榮曰。今日許多事件。更宜斟量處之好矣。